Klokken 2151 fredag rykket politiet ut med en rekke patruljer etter dramatisk melding fra Askøy.

– Det ble meldt fra noen barn, som oppholdt seg ved Kleppe skole, at en mann løp etter noen med kniv. Vi fikk flere meldinger med samme innhold, sier operasjonsleder Bjarte Rebnord i Vest politidistrikt.

Politiet fikk etter hvert også melding fra en voksen person som hadde observert mannen, og som kunne komme med nærmere beskrivelser.

– Mannen løp rundt i området ved en skole og barnehage, og løp så ned mot Juvikflaten og inn i en Rema 1000-butikk, sier operasjonsleder.

Evakuerte butikk

Rebnord forteller at politiet var raskt på stedet.

– Vi fikk tømt hele butikken for kunder, og pågrep mannen. Han oppførte seg rolig i butikken, og pågripelsen gikk greit, sier Rebnord.

Han forteller at politiet bestemte seg for å evakuere de 20-30 kundene i butikken for at situasjonen ikke skulle eskalere.

– I verste fall kunne det kommet noen imellom mens vi pågrep ham. Men vi hadde øyekontakt med ham mens vi evakuerte, og så at han ikke fant på noe, sier Rebnord.

Preget av hendelsen

Klokken 2107 meldte politiet at de hadde kontroll på situasjonen.

I etterkant av hendelsen har politiet tatt kontakt med dem som ble berørt av mannens oppførsel.

– Han har jo løpt etter folk med kniv, og det har de opplevd som veldig truende. Det er en del mindreårige som er preget av hendelsen. Vi snakker også med kundene som var i butikken, sier operasjonsleder.

En hundepatrulje har gjort søk i forhold til ruten mannen har gått.

– Ingen personer er meldt skadet eller er påført noe i forhold til dette, sier Rebnord.

Mannen, som er i begynnelsen av 40-årene, skal ha fremstått som ruset. Etter en kort tur innom legevakt, ble han tatt med til arresten.